Faan se Trein stoom hierdie week deur Kaapstad!
Dertig jaar nadat Faan se Trein oorspronklik in Kaapstad opgevoer is, is di� bekroonde toneelstuk nou weer hier vir toneelliefhebbers beskore.
Di� splinternuwe opvoering, onder leiding van Albert Maritz, is by vanjaar se KKNK met die Kanna Herrie-toekenning bekroon nadat die gehore dit as die gewildste produksie ingestem het. En op sy beurt het Paul Eilers, in die titelrol, met die Kanna-toekenning vir beste akteur weggestap.
Nou gaan �n ruimhartige borgskap van Sanlam help om speelvakke by verskeie kunstefeeste en teaters in ander dele van die land moontlik te maak, onder meer van 14 tot 16 Junie in die ouditorium van die Ho�rskool Durbanville.
Besprekings vir di� opvoering is reeds oop. Belangstellendes kan vir Trudie 082 565 1401 of Elsa 082 578 8655 skakel.
Die rolverdeling bestaan uit van di� bekendste Afrikaanse akteurs soos Paul Eilers as Faan, met Johan Botha as Faan se pa, Ou Frik, en Johan Malherbe as die dominee. Ander rolle word vertolk deur Sophia Hugo (Truia), Ivan Zimmermann (dokter) en Wilma Schoeman (dokter se vrou), Hannetjie Smit (dominee se vrou), Deon Lotz (sersant) en Vilj� en Martiens Maritz as die seuns.
Die inheemse werk, geskryf in die vroe� sewentigs deur die bekende dramaturg (en nou Hertzogprys-wenner) Pieter Fourie word nog steeds deur teatergangers met deernis onthou. Die storie van die Oosthuizens is eenvoudig, maar in hul eenvoud simboliseer hulle genoeg basiese lewenswaardes. In Faan se pittige humor l� die tragedie opgesluit wat enige mens aan die hart sal gryp. Faan sien die �bulldozers� as die verpersoonlikking van alles wat sy beskermde bestaan bedreig. Sy en Ou Frik se stryd is die kern van �n lewensgetroue verhaal, deurspek met die idiome en atmosfeer so eie aan sy milieu.
Paul Eilers het as jong man by die legendariese Johan Fourie-toneelgeselskap aangesluit wat gelei het tot �n uitgebreide loopbaan as akteur en radio-omroeper. Eilers het die rol van Faan met insig en �n nuwe aanslag aangepak en maak sodoende die rol sy eie.
Met Sanlam se borgskap sal Faan se Trein ook by die Innibos-kunstefees, Nelspruit (29 Junie � 3 Julie), die Staatsteater, Pretoria (6 � 9 Julie), die Volksblad-kunstefees, Bloemfontein (12 � 17 Julie) en die Aardklop-kunstefees, Potchefstroom (27 September � 1 Oktober) opgevoer word.
LitNet: 13 Junie 2005